KUMWEL ร่วงต่อ 20% หลังกำไร Q2 ลดเหลือ 7 ลบ. เหตุต้นทุน-ค่าใช้จ่ายพุ่ง
KUMWEL รูดต่อ 20% แตะ 2.42 บ. หลังกำไรไตรมาส 2 ลดเหลือ 7 ลบ. เซ่นต้นทุน - ค่าใช้จ่าย ปรับตัวเพิ่มขึ้นจากช่วงเดียวกันของปีก่อน
16 ส.ค. 2564

ผู้สื่อข่าวรายงานว่า ราคาหุ้น บริษัท คัมเวล คอร์ปอเรชั่น จำกัด (มหาชน) หรือ KUMWEL ณ เวลา 11.49 น. อยู่ที่ระดับ 2.42 บาท ลบ 0.60 บาท หรือ 19.87% สูงสุดที่ระดับ 2.70 บาท ต่ำสุดที่ระดับ 2.30 บาท ด้วยมูลค่าการซื้อขาย 77.08 ล้านบาท

โดยราคาหุ้น KUMWEL ปรับตัวลดลง หลังรายงานผลการดำเนินงานงวดไตรมาส 2 และงวด 6 เดือนมีกำไรสุทธิลดลง ดังนี้

ทั้งนี้ บริษัทมีต้นทุนขายและบริการในไตรมาสที่ 2 ปี 2564 เท่ากับ 54.34 ล้านบาท เพิ่มขึ้นร้อยละ 6.88 จากงวดเดียวกันของปีก่อนที่ 50.84 ล้านบาท ส่งผลให้อัตรากำไรขั้นต้นลดลงจากร้อยละ 44.88 ในไตรมาส 2 ปี 2563 เป็นร้อยละ 42.83 จากราคาวัตถุดิบที่ปรับตัวสูงขึ้น และมูลค่าสินค้าด้อยค่าที่ลดลงน้อยกว่างวดเดียวกันของปีก่อน
ขณะที่ในช่วงครึ่งปีแรก 2564 ต้นทุนขายและบริการเท่ากับ 116.51 ล้านบาท ลดลงจากช่วงเวลาเดียวกันของปีก่อนร้อยละ 4.88 ส่งผลให้อัตรากำไรขั้นต้นปรับตัวดีขึ้นจากร้อยละ 42.13 ในครึ่งปีแรก 2563 เป็นร้อยละ 44.26 โดยมีสาเหตุหลักมาจากกระบวนการปรับลดลงต้นทุนการผลิตสินค้าของบริษัท แม้ว่าราคาวัตถุดิบจะปรับเพิ่มขึ้นก็ตาม
ในช่วงไตรมาสที่ 2 ปี 2564 บริษัทและบริษัทย่อยมีต้นทุนในการจัดจำหน่าย 7.35 ล้านบาท เพิ่มขึ้นร้อยละ 25.86 เมื่อเทียบกับงวดเดียวกันปี 2563 สอดคล้องกับช่วงครึ่งปีแรก 2564 ที่เท่ากับ 14.57 ล้านบาท เพิ่มขึ้นร้อยละ 8.15 เนื่องจากการเพิ่มขึ้นของเงินเดือนพนักงาน และการเปลี่ยนการบันทึกบัญชีค่าใช้จ่ายในการขนส่งสินค้าจากที่เคยบันทึก เป็นต้นทุนขายเป็นต้นทุนในการจัดจำหน่าย
บริษัทและบริษัทย่อยมีค่าใช้จ่ายในการบริหารในไตรมาส 2 ปี 2564 เท่ากับ 26.06 ล้านบาท เพิ่มขึ้นจากไตรมาสเดียวกันของปีก่อนที่ 22.74 ล้านบาท หรือเพิ่มขึ้นร้อยละ 14.60 จากผลตอบแทนพนักงาน ค่าใช้จ่ายในการรับรองมาตรฐานผลิตภัณฑ์และค่าเผื่อหนี้สงสัยจะสูญ
ขณะที่ครึ่งปีแรก 2564 เท่ากับ 51.30 ล้านบาทเพิ่มขึ้นร้อยละ 8.83จาก ช่วงเวลาเดียวกันของปีก่อนจากผลตอบแทนพนักงาน และค่าเผื่อหนี้สงสัยจะสูญที่เพิ่มสูงขึ้น